Illum il-Kunsill ta l-approvazzjoni finali tiegħu għal regoli riveduti għall- użu ta' vetturi tat-triq mikrija għat-trasport tal-merkanzija . Il-Parlament Ewropew huwa mistenni li japprovahom dalwaqt. Ir-riforma approvata llum tiċċara r-regoli attwali, tarmonizza l-qafas legali u tnaqqas ir-restrizzjonijiet fuq l-użu ta' vetturi bħal dawn. Iż-żieda fil-flessibbiltà għall-kiri ta' vetturi ser tagħmel l-operazzjonijiet tat-trasport aktar effiċjenti u tikkontribwixxi għall-funzjonament bla xkiel tas-suq uniku. Barra minn hekk, il-vetturi mikrija għandhom it-tendenza li jkunu aktar ġodda, aktar sikuri u jagħmlu inqas ħsara lill-ambjent . Bl-adozzjoni ta' din ir-riforma, l-ewwel pakkett dwar il-mobilità huwa komplut. Il-kumpaniji tat-trasport tal-merkanzija bit-triq issa ser ikollhom aċċess għal flotta akbar ta' trakkijiet mikrija biex jgħinuhom jissodisfaw id-domandi staġjonali u ħtiġijiet oħra fuq medda qasira ta' żmien. Użu aktar mifrux ta' dawn il-vetturi li ta' spiss ikunu aktar ekoloġiċi ser jgħinna wkoll nilħqu l-miri klimatiċi tagħna. Jernej Vrtovec, Ministru għall-Infrastruttura tas-Slovenja Meta ser japplikaw ir-regoli l-ġodda? Il-pajjiżi tal-UE jeħtieġ li jkunu inkorporaw id-dispożizzjonijiet il-ġodda fil-leġiżlazzjoni nazzjonali tagħhom sa 14-il xahar wara d-dħul fis-seħħ tad-direttiva. Dan jirrifletti l-iskeda ta' żmien għall-istabbiliment tal-miżuri ta' kontroll addizzjonali meħtieġa mill-ewwel Pakkett dwar il-mobilità. Proċedura u passi li jmiss Il-vot tal-lum ifisser li l-Kunsill adotta l- pożizzjoni tiegħu fl-ewwel qari . L-att legali issa jeħtieġ li jiġi adottat mill-Parlament Ewropew fit-tieni qari qabel ma jiġi ppubblikat fil-Ġurnal Uffiċjali tal-UE. In-negozjaturi mill-Kunsill u l-Parlament Ewropew laħqu qbil politiku dwar il-proposta fis-26 ta' Ottubru 2021. Il-Kumitat tar-Rappreżentanti Permanenti tal-Kunsill (Coreper) approva l-qbil fit-12 ta' Novembru 2021. Il-riforma relatata mal-vetturi mikrija hija parti mill-ewwel pakkett dwar il-mobilità, li kien ippreżentat mill-Kummissjoni f'Mejju 2017 u li għandu l-għan li jagħmel lit-trasport aktar nadif, aktar kompetittiv u soċjalment aktar ġust. Il-Kunsill qabel dwar il-pożizzjoni ta' negozjar tiegħu f'Ġunju 2021. Direttiva li temenda d-direttiva 2006/1/KE dwar l-użu ta' vetturi mikrija mingħajr is-sewwieq għat-trasport ta' merkanzija bit-triq – pożizzjoni tal-Kunsill fl-ewwel qari Direttiva li temenda d-direttiva 2006/1/KE dwar l-użu ta' vetturi mikrija mingħajr is-sewwieq għat-trasport ta' merkanzija bit-triq ‒ raġunijiet tal-Kunsill Ara l-paġna tal-laqgħa